09/10/2009 | Administración LocalMunicipal
Culleredo
Secretaría Xeral
Ordenanza xeral de subvencións do Concello de Culleredo

ANUNCIO O Concello Pleno, en sesión de data 29 de setembro de 2009, aprobou definitivamente a Ordenanza Xeral de Subvencións do Concello de Culleredo, de conformidade co disposto no artigo 49. c) da Lei 7/85, do 2 de abril, reguladora das Bases do Réxime Local, polo que se da cumprimento ao artigo 70.2 do mesmo texto legal e se procede de seguido á publicación íntegra da citada Ordenanza: A presente Ordenanza trata de regular o réxime xeral da función de fomento do Concello de Culleredo, especialmente, a súa máis importante manifestación na administración pública dos nosos días, que son as subvencións. Coa Lei Xeral de Subvencións, as bases pasan a ter un carácter regulamentario que loxicamente, impide a aprobación conxunta das bases e a convocatoria, que era o que na práctica administrativa se viña realizando. A lei dá a posibilidade á administración de aprobar estas bases tanto no marco dunhas Bases de Execución do Orzamento como dunha ordenanza específica para cada subvención ou dunha ordenanza xeral. Parece máis axeitado atendendo ás características desta administración, así como para un mellor cumprimento dos principios de publicidade e eficacia, a aprobación dunha Ordenanza Xeral, que recolla as Bases Xerais das Subvencións. Con isto complétase o réxime xurídico das subvencións do Concello de Culleredo, que pasará a estar composto pola Lei 38/2003, de 17 de novembro, Xeral de Subvencións, como lexislación básica, a Lei 9/2007, de 13 de xuño, de Subvencións de Galicia, como lexislación de desenvolvemento, e o Regulamento Xeral de Subvencións, aprobado polo Real Decreto 887/2006, de 21 de xullo, e a presente Ordenanza. O articulado estrutúrase en trinta e nove artigos, agrupados en cinco títulos, catro disposicións adicionais, unha derrogatoria e unha final. No Título I regúlase o réxime xeral das subvencións. Faise uso da autorización que o artigo 11.2 da Lei 38/2003 concede ás bases reguladoras para estender a condición de beneficiario aos membros asociados do beneficiario, para o que será preciso que este sexa unha persoa xurídica de carácter asociativo. Este suposto dáse no caso de federacións, confederacións e outras entidades asociativas de carácter asociativo de segundo grao, entidades que se atopen actualmente inscritas no Rexistro de Asociacións do Concello de Culleredo. En calquera caso, nada impide que se aplique este suposto a unha asociación con personalidade xurídica e aos seus membros, persoas físicas. Tamén se fai uso da posibilidade que o artigo 11.3 concede ás bases reguladoras para permitir o acceso ás subvencións ás entidades carentes de personalidade xurídica. Distínguese, conforme á Lei, entre aquelas de base persoal das de base patrimonial. Ademais da previsión expresa nas bases reguladoras, o que se cumpre coa presente Ordenanza, esíxese que teñan capacidade para levar a cabo os proxectos, actividades ou comportamentos ou se atopen na situación que motiva a concesión da subvención. Pola súa parte, o Título II regula os procedementos de concesión das subvencións, prevendo un procedemento ordinario, que será como establece a lei, o de concorrencia competitiva, que só se poderá obviar nos supostos establecidos na propia Ordenanza. Respecto ao procedemento de concorrencia competitiva, relaciónase o contido preceptivo que se deberá recoller na convocatoria de cada subvención, así como os criterios para o outorgamento das mesmas, remitíndose a cada convocatoria específica aos efectos de fixar a orde de preferencia entre os citados criterios, así como a ponderación que se lles confira, en función do interese público perseguido, a natureza da actividade ou a situación obxecto de fomento. Unicamente se poderá prescindir do procedemento de concorrencia competitiva se a subvención se atopa prevista nominativamente no Orzamento Xeral da Corporación, ven imposta por unha norma de rango legal ou ben cando se acrediten razóns de interese público, social, económico ou humanitario, nos que se poderá utilizar o procedemento de concesión directa. Agora ben, a Ordenanza non deixa á discrecionalidade da administración determinar cando se producen estas razóns de interese público, social, económico ou humanitario, senón que a limita dispoñendo, no seu artigo 19, que só se poderá acudir a ese procedemento de concesión directa nos casos de adopción polo Alcalde das medidas necesarias e adecuadas en caso de catástrofe ou infortunio público ou grave risco do mesmo, cando se realicen achegas ao Fondo Galego de Cooperación e Solidariedade, nas peticións realizadas por organizacións de recoñecido prestixio e destinadas á acción social e nas destinadas a socorrer estados de necesidade imprevistos de veciños do municipio. En canto á publicidade das subvencións, establécese un réxime máis esixente de publicidade e polo tanto de maior transparencia na xestión das subvencións ao prescrito na lei para as entidades locais deste nivel de poboación. A ordenanza articula unha publicidade especial para as subvencións outorgadas mediante concorrencia competitiva nas que a publicidade se fai preceptiva no Boletín Oficial da Provincia, incluíndo como contido os elementos esenciais para o coñecemento público do acto administrativo de concesión da subvención. Para as subvencións outorgadas mediante concesión directa, ademais da publicación do anuncio da resolución indicando os lugares nos que se dará coñecemento do seu contido íntegro, prevese a publicidade na web municipal. Todo isto sen prexuízo da exención da publicidade nos supostos de subvencións nominativas, nas outorgadas por imposición de lei ou nos casos nos que pode verse vulnerada a intimidade persoal e familiar. O Título III regula o pagamento da subvención, establecendo a regra xeral conforme a que é precisa a previa achega da xustificación como condición para o pagamento da mesma, pero non esquece regular a posibilidade de articular pagamentos a conta, pagamentos anticipados ou un sistema mixto de ambos. O pagamento a conta está pensado como un mecanismo de financiamento da actividade subvencionada cando se estenda máis aló de seis meses, respondendo ao ritmo previsto da súa execución, de modo similar ás certificacións de obra nos contratos administrativos de obra. Pola súa parte, no pagamento anticipado, que tamén está pensado como un mecanismo de financiamento da actividade executada, o pagamento total realízase con anterioridade á realización e conseguinte execución da mesma. En atención á natureza e características da maior parte das subvencións que se conceden por este Concello, facilítase o acceso por parte dos seus beneficiarios aos sistemas de pagamento a conta e anticipado, eliminando a obriga de constituír garantía nos casos de subvencións de contía inferior a 3.000 euros e para as asociacións debidamente inscritas no Rexistro Municipal. A práctica totalidade das subvencións outorgadas polo Concello poderán xustificarse mediante unha conta xustificativa simplificada, se ben tendo en conta o carácter de Ordenanza Xeral que ten a norma é preciso regular a xustificación mediante módulos ou mediante estados contables. O último dos Títulos está dedicado ao control financeiro, que, como prescribe a lexislación das facendas locais, debe residir na Intervención Municipal. Aos efectos de planificar a súa actuación, a Intervención poderá elaborar e someter a aprobación un plan de auditoría, do que se dará conta ao pleno. No exercicio da súa función de control, facúltase á Intervención a elaborar informes nos que se formulen propostas de mellora na xestión das subvencións e, no seu caso, propostas de incoación de procedementos de reintegro. Nas disposicións adicionais regúlanse, como outra manifestación da función de fomento, os premios que convoque a Corporación, e os contratos de patrocinio, que se distinguirán, segundo expón a doutrina, das meras subvencións, en atención á equivalencia das súas prestacións. E por puro afán sistemático, refírese, sen entrar na súa regulación, por canto a lei quixo que teñan unha regulación especial, ás subvencións aos grupos políticos municipais. Por último, dáse cumprimento á lei galega creando un Rexistro Municipal de Subvencións, adscrito á Secretaría Xeral. O obxecto da presente ordenanza é o establecemento do réxime xurídico da función de fomento do Concello de Culleredo. En especial, se recollen as bases xerais das subvencións outorgadas polo Concello de Culleredo. Se entende por subvención toda disposición dineraria realizada polo Concello de Culleredo e os organismos e demais entidades de dereito público que, eventualmente, poidan depender del, a favor de persoas públicas ou privadas e que cumpra os seguintes requisitos: a. Que a entrega se realice sen contraprestación directa dos beneficiarios. b. Que a entrega estea suxeita ao cumprimento dun determinado obxectivo, a execución dun proxecto, a realización dunha actividade, a adopción dun comportamento singular, xa realizados ou por desenvolver ou a concorrencia dunha situación, debendo o beneficiario cumprir as obrigas materiais e formais que se establecesen. c. Que o proxecto, a acción, conducta ou situación financiada teña por obxecto o fomento dunha actividade de utilidade pública ou interese social ou de promoción dunha finalidade pública.1. As subvencións que se outorguen por este Concello terán por obxecto o fomento de calquera actividade de utilidade pública ou interese social ou a promoción de calquera finalidade pública, que contribúa a satisfacer as necesidades e aspiracións da comunidade veciñal.2. Nas convocatorias públicas de subvencións ou nas correspondentes resolucións ou convenios, nos casos en que proceda a concesión directa, se delimitará o obxecto, condicións e finalidade que en cada caso se persiga.3. O Concello poderá outorgar subvencións para a execución de programas e proxectos de cooperación para o desenvolvemento, de conformidade co establecido no artigo 19 b. desta Ordenanza.1. Será órgano de instrucción o funcionario Xefe do Servizo que por competencia material lle corresponda a subvención de que se trate, ou no seu defecto, un funcionario do mencionado Servizo designado pola Concellaría á que estea adscrito funcionalmente o Servizo.2. A avaliación correspóndelle a un órgano colexiado, no que o Alcalde-Presidente ou concelleiro en quen delegue ostentará a presidencia. Formarán parte da mesma, como vogais, os que designen polo órgano concedente entre funcionarios, persoal laboral ou concelleiros, sen que o seu número, en total sexa inferior a tres. Actuará como secretario, con voz, pero sen voto, un funcionario da Corporación.3. A incoación do procedemento e a súa resolución correspóndelle ao alcalde-presidente da Corporación, sen prexuízo da súa delegación conforme ao previsto no artigo 21.3 da Lei de bases do réxime local.1. Terá a condición de beneficiario de subvencións a persoa que deba de realizar a actividade que fundamentou o seu outorgamento ou que se encontre na situación que lexitima a súa concesión.2. Cando o beneficiario sexa unha persoa xurídica, os membros asociados do beneficiario que se comprometan a efectuar a totalidade ou parte das actividades que fundamentan a concesión da subvención en nome e por conta do primeiro terán tamén a consideración de beneficiarios.3. Serán tamén beneficiarios as agrupacións de persoas físicas ou xurídicas, tanto públicas como privadas, as comunidades de bens ou calquera outro tipo de unidade económica ou patrimonio separado, que aínda carecendo de personalidade xurídica, podan levar a cabo os proxectos, actividades ou comportamentos ou se encontren na situación que motiva a concesión da subvención.4. Neste último caso, será obrigado que tanto na solicitude como na resolución de concesión figuren os compromisos de execución asumidos por cada un dos membros da agrupación, así como o importe de subvención a aplicar por cada un dos membros, que terán, igualmente a condición de beneficiarios. Así mesmo, deberá nomearse un representante ou apoderado único da agrupación, con poderes bastantes para cumprir as obrigacións que corresponden á agrupación, que non poderá disolverse ata que transcorra o prazo de prescrición dos dereitos da administración a recoñecer ou liquidar o reintegro da subvención concedida, así como o prazo de prescrición das infraccións e sancións.5. Cando se utilicen cuestionarios ou outros impresos para a recollida de datos persoais, figurarán nos mesmos, de forma claramente lexible, as advertencias ás que se refire o artigo 5 da lei Orgánica 15/1999, do 13 de decembro, de Protección de Datos de Carácter Persoal.1. Poderán obter a condición de beneficiario ou entidade colaboradora as persoas ou entidades que se encontren na situación que fundamenta a concesión da subvención ou nas que concorran as circunstancias previstas nesta Ordenanza e na correspondente convocatoria.2. En ningún caso poderán verse afectados por ningunha das prohibicións dos artigos 13.2 e 13.3 Lei 38/2003.3. Ponderarase que o solicitante estea ao corrente das súas obrigas tributarias coa Corporación cando non manteñan débedas ou sancións tributarias en período executivo, salvo que estas estean aprazadas, fracionadas ou que a súa execución estea suspendida. Para acreditar esta situación, expedirase certificación pola Tesouraría municipal.4. Cando a subvención se solicite por unha persoa xurídica se requirirá que a realización da actividade subvencionada teña cabida dentro do obxecto ou dos fins sociais da mesma.5. Así mesmo, poderán acceder á consideración de beneficiario nas subvencións cuxa convocatoria expresamente o prevexa: a) Cando o beneficiario sexa unha persoa xurídica, os membros asociados do beneficiario que se comprometan a efectuar a totalidade ou parte das actividades que fundamentan a concesión da subvención en nome e por conta do primeiro. Se considerarán membros asociados do beneficiario, as persoas físicas ou xurídicas que se integren en federacións ou entidades asociativas solicitantes de subvencións que estean dotadas de personalidade xurídica. Estes deberán comprometerse a formalizar un convenio, unha vez concedida a subvención, no que consten as actividades subvencionadas que se obrigan a executar por conta da mesma e expresen a súa aceptación a asumir a condición de beneficiario, coas súas correspondentes obrigacións. Os membros asociados destas entidades quedarán suxeitos, en relación coas actividades subvencionadas que se comprometeran a efectuar, á obrigación de xustificar, ao deber de reintegro e ás responsabilidades por infraccións, nos termos establecidos, respectivamente, nos artigos 30.6, 40.2 I e 53 a) da Lei 38/2003. Cando concorra na confederación, federación ou entidade asociativa solicitante da subvención algunha das causas de prohibición dos artigos 13.2 e 13.3 da Lei 38/2003, non poderá concederse a subvención solicitada nin a esta nin a ningún dos seus membros asociados, independentemente de que non concorrera impedimento algún nestes. Polo contrario, se a causa de prohibición concorre unicamente nalgún dos membros asociados, poderán acceder á subvención a confederación, federación, asociación solicitante, así como os seus membros asociados nos que non concorrese causa algunha de impedimento. Cando os membros asociados do beneficiario e este pretendan actuar mancomunadamente na realización do proxecto ou actividade, a valoración das condicións para acceder á subvención se determinará acumulando as de cada un deles, pero os requisitos para acceder á condición de beneficiario serán esixibles de cada un dos membros. b) As agrupacións de persoas físicas ou xurídicas, públicas ou privadas, que aínda carecendo de personalidade xurídica podan levar a cabo os proxectos, actividades ou comportamentos que motiven a concesión da subvención. Tanto a agrupación como os asociados non poderán incorrer en ningunha das causas ás que se refire o artigo 13.2 Lei 38 /2003. Neste caso, deberá facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como o importe de subvención a aplicar por cada un deles, que terán igualmente a consideración de beneficiarios. A agrupación deberá nomear un representante ou apoderado único da agrupación, con poder bastante para cumprir as obrigacións que, como beneficiario, corresponde á agrupación. Non poderá disolverse a agrupación ata que transcorra o prazo de prescrición do recoñecemento e liquidación do reintegro e das infraccións e sancións. Cando os membros da agrupación pretendan actuar mancomunadamente na realización do proxecto ou actividade, as condicións para acceder á subvención e a valoración determinaranse acumulando as de cada un deles. c) As comunidades de bens ou calquera tipo de unidade económica ou patrimonio separado, tales como comunidades de propietarios, comunidades hereditarias, asociacións de contas en participación e, en xeral, as entidades de base patrimonial que, aínda carecendo de personalidade xurídica, conten con una administración común estable, sempre que poidan levar a cabo os proxectos, actividades ou comportamentos ou se atopen na situación que motiva a concesión da subvención. Os requisitos para acceder á condición de beneficiario non serán esixibles de cada un dos comuneiros ou partícipes, que non terán a condición de beneficiarios, sen prexuízo das responsabilidades que, en función das súas cotas de participación, poidan alcanzarlles en orden ao reintegro ou en caso de sanción pecuniaria.6. A convocatoria expresará os requisitos para solicitar a subvención, así como a forma de acreditalos, indicando os documentos e informacións que han de acompañarse ás citadas solicitudes e, particularmente, os que acrediten a estructura e medios necesarios para levar a cabo os proxectos ou programas obxecto da convocatoria ou ben que os solicitantes se atopen na situación que lexitima a concesión.7. Non será necesario achegar a documentación acreditativa do cumprimento das obrigas tributarias co Concello de Culleredo, pois esta será proporcionada de oficio polo órgano instructor do procedemento, salvo que o solicitante denegara expresamente o seu consentimento a que se soliciten devanditos certificados, nese caso, deberá incluílos por si na súa solicitude.8. Os documentos e acreditacións aos que se refire o parágrafo segundo deste precepto poderán substituírse por unha declaración responsable. Neste suposto, deberase requirir aos solicitantes que figuren na proposta de resolución provisional como beneficiarios a achega da documentación que acredite, no seu caso, os extremos contidos na declaración, nun prazo non superior aos 15 días hábiles 9. Tamén se formulará igual requirimento aos que, aínda que non figurasen na resolución provisional, se vexan incluídos na definitiva como consecuencia do trámite de alegacións, por renuncia doutros beneficiarios ou de recursos administrativos. No caso de que se prescindira do trámite de audiencia por non figurar no procedemento nin ser tidos en conta outros feitos ou alegacións e probas que as aducidas polos interesados, o requirimento para a presentación da documentación que acredite o afirmado na declaración responsable se formulará con anterioridade á proposta de resolución definitiva, outorgando un prazo non superior a 15 días hábiles.10. Se considerará cumprida a presentación da declaración responsable ante unha autoridade administrativa ou notario, mediante a presentación dunha declaración subscrita polo solicitante e dirixida ao Alcalde-Presidente do Concello de Culleredo.1. Se consideran gastos subvencionables os que de xeito indubitado respondan á natureza da actividade subvencionada e se realicen no prazo establecido polas respectivas convocatorias de subvención. En ningún caso, o custo de adquisición dos gastos subvencionables poderá ser superior ao valor de mercado.2. Teñen a consideración de gasto realizado o que foi efectivamente pagado con anterioridade á finalización do período de xustificación determinado pola convocatoria da subvención.3. Teñen expresamente a condición de gastos subvencionables os seguintes: a) Os gastos de amortización dos bens inmobles, equipos informáticos e doutros bens mobles inventariables, propiedade do beneficiario, que se empreguen no desenvolvemento da actividade subvencionada. b) Os gastos financeiros, de asesoría xurídica ou financeira, gastos notariais e rexistrais e os gastos periciais para a realización do proxecto subvencionado e os de administración específicos que estean relacionados coa actividade subvencionada e sexan indispensables para a adecuada preparación ou execución da mesma, así como os gastos que se orixinen para dar cumprimento ás garantías esixibles de acordo con estas bases. c) O IVE e os impostos indirectos, cando non sexan susceptibles de recuperación ou compensación. d) En concepto de custos indirectos da actividade subvencionada poderá compensarse un máximo do 5% do custo total sen necesidade de xustificación, que se fixará na correspondente convocatoria de subvención, previos os estudios económicos que procedan.4. Os bens inventariables cuxa adquisición, construcción, rehabilitación ou mellora se realizase, en todo ou en parte, mediante subvencións haberán de destinarse ao fin concreto para o que se concedeu a subvención durante un prazo que non será inferior a 10 anos nos bens inscribibles nun rexistro público e a 5 anos nos restantes.5. Cando o importe do gasto subvencionable supere a contía de 30.000 euros no suposto de custo por execución da obra, ou de 12.000 euros no suposto de subministro de bens de equipo ou prestación de servizos por empresas de consultoría e asistencia técnica, o beneficiario deberá solicitar como mínimo tres ofertas de diferentes provedores, con carácter previo á contracción do compromiso para a prestación do servizo ou á entrega do ben, salvo que polas especiais características dos gastos subvencionables non sexa posible promover concorrencia na oferta ou se realizara con anterioridade á solicitude da subvención. A elección entre as ofertas presentadas, que deberán aportarse na xustificación, ou, no seu caso, na solicitude da subvención, realizarase conforme a criterios de eficiencia e economía, debendo xustificarse expresamente nunha memoria a elección cando non recaia na proposta económica mais vantaxosa. As subvencións outorgadas polo Concello de Culleredo serán compatibles con outras subvencións, axudas, ingresos ou recursos para a mesma finalidade, procedentes de calquera administración ou ente público ou privado, da Unión Europea ou doutros organismos internacionais, sempre que non rebase o custo da mesma e sen prexuízo do que ao respecto puidera establecerse na norma reguladora das outras subvencións concorrentes.1. Os beneficiarios poderán solicitar do órgano concedente, antes de que conclúa o prazo para a realización da actividade subvencionada, modificacións da resolución da concesión que supoñan ampliación dos prazos fixados, redución do importe concedido ou alteración das accións que se integran na actividade, que serán autorizadas cando traian a súa causa en circunstancias imprevistas ou sexan necesarias para o bo fin da actuación, sempre que no se altere o obxecto ou finalidade da subvención e non se danen dereitos de terceiros. Non se requirirá presentar solicitude por alteracións nos conceptos de presupostos da actividade que teñan carácter estimativo.2. O órgano concedente poderá modificar de oficio a resolución de concesión, previa audiencia do interesado e antes da aplicación dos fondos, cando a alteración das condicións tidas en conta para a concesión impidan ou dificulten a consecución do interese público perseguido e non se causen prexuízos económicos ao beneficiario.3. A administración aceptará a xustificación que poña de manifesto que se produciron alteracións das condicións tidas en conta para a concesión da subvención, omitíndose o trámite da autorización administrativa cando puidesen dar lugar á modificación da resolución conforme ao indicado, todo iso sen prexuízo das sanciones que puideran corresponderlle conforme á lexislación de subvencións.1. O incumprimento de calquera das condicións impostas con motivo da concesión da subvención ou o seu cumprimento extemporáneo, cando o incumprimento total das condicións ou o do prazo fosen determinantes para a consecución do fin público perseguido, serán causa da perda total do dereito e de reintegro, no seu caso.2. Fóra dos casos expresados no parágrafo anterior, o cumprimento parcial das condicións ou a realización no prazo de so unha parte da actividade, sempre que quede acreditada a actuación do beneficiario inequivocamente tendente á satisfacción dos compromisos ou se debera a forza maior, dará lugar ao pagamento parcial da subvención ou, no seu caso, ao reintegro parcial aplicando a proporción en que se atope a actividade realizada respecto do total.3. Particularmente, se a actividade subvencionada consistira nunha serie de prestacións sucesivas susceptibles de satisfacer cada unha delas de forma proporcional o interese público perseguido, a subvención farase efectiva no importe dos gastos xustificados correspondentes a cada una de desas prestacións.4. Así mesmo, se na comprobación ou no control financeiro se puxese de manifesto a falta de pagamento de todos ou parte dos gastos xustificados, despois de cobrada a subvención, sendo esixibles polos respectivos acredores, se esixirá o reintegro, aplicando o principio de proporcionalidade, para o que se considerará reintegrable a subvención en proporción aos gastos impagados.1. Enténdese por subcontratación a concertación cun terceiro da execución total ou parcial da actividade que constitúe o obxecto da subvención.2. Poderá subcontratarse as actividades que integren os programas subvencionados, sempre que non exceda do 60% da porcentaxe do importe da actividade subvencionada. En ningún caso poderán subcontratarse actividades que, aumentando o custo da actividade subvencionada, non acheguen valor engadido ao contido da mesma.3. As respectivas convocatorias de cada subvención poderán excluír expresamente a subcontratación ou limitar a porcentaxe prevista no apartado anterior, atendendo a que a concesión se faga en consideración ás condicións persoais do beneficiario.4. Os contratistas quedarán obrigados só ante o beneficiario, que asumirá a total responsabilidade da execución da actividade subvencionada fronte á Administración.1. O procedemento ordinario de concesión de subvencións é o de concorrencia competitiva.2. Unicamente caberá prescindir deste procedemento nos casos seguintes: a) As previstas nominativamente no Orzamento Xeral do Concello de Culleredo. Os créditos creados mediante modificacións orzamentarias só poderán ter carácter nominativo se son aprobados polo Pleno da Corporación. b) Aquelas para as que o seu outorgamento ou contía veña imposta por unha norma de rango legal, que seguirá o procedemento de concesión establecido na súa propia normativa. c) Aquelas subvencións nas que se acrediten razóns de interese público, social, económico ou humanitario, ou outras debidamente xustificadas que dificulten a súa convocatoria pública, nos termos sinalados no artigo 19 desta Ordenanza.1. O procedemento de concorrencia competitiva iniciarase de oficio mediante convocatoria, que terá necesariamente o seguinte contido: a) Indicación da presente Ordenanza e da data e número do Boletín Oficial da Provincia na que está publicada. b) Créditos orzamentarios aos que se imputa a subvención e contía total máxima das subvencións que se convocan dentro dos créditos dispoñibles ou, no seu defecto, contía estimada das subvencións. c) Obxecto, condicións e finalidade da subvención. d) Indicación de que a concesión se realiza mediante o procedemento de concorrencia competitiva. e) Requisitos para solicitar a subvención e forma de acreditalos. f) Indicación dos órganos competentes para a instrución e resolución do procedemento. g) Prazo de presentación das solicitudes. h) Documentos e informacións que deben acompañarse á petición. i) Prazo de resolución e de notificación. j) Indicación de que a resolución pon fin á vía administrativa, recursos procedentes e órgano ante o que interpoñelos, no seu caso. k) Medios de notificación ou publicación utilizados. l) Posibilidade de reformulación de solicitudes. m) Criterios de valoración das solicitudes.2. O órgano competente poderá incoar un procedemento e aprobar unha convocatoria únicos, ou ben unha convocatoria aberta con varios procedementos selectivos ao longo do ano, segundo se especifique nos correspondentes decretos ou resolucións de convocatoria, nos que a cantidade non aplicada poderá ser aplicada ás posteriores resolucións. A estes efectos o órgano concedente resolverá as contías a trasladar e o período ao que se aplicarán.3. A convocatoria publicarase no Boletín Oficial da Provincia, sen prexuízo de que se lle dea a máxima publicidade no Taboleiro de Edictos do Concello e na web municipal.4. As solicitudes de subvención subscribiranse polos interesados ou por persoas que acrediten a súa representación por calquera medio válido en dereito.5. O prazo de presentación das solicitudes establecerase nas respectivas convocatorias, tendo en conta o volume da documentación a presentar e a dificultade que entrañe a súa obtención e non poderá ser inferior a 15 días hábiles a contar desde o día seguinte ao da publicación do anuncio da convocatoria no Boletín Oficial da Provincia. As convocatorias poderán prever unha fase de preavaliación na que o instrutor do procedemento verificará o cumprimento dos requisitos impostos para adquirir a condición de beneficiario da subvención, que teñan carácter automático. En ningún caso se poderá estender a preavaliación á aplicación dos criterios de preferencia entre os que reúnan os requisitos para ser admitidos na fase de avaliación.1. As subvencións outorgaranse a os que obteñan mellor valoración entre os que acreditasen cumprir os requisitos necesarios para ser beneficiario na fase de preavaliación. Estes requisitos non poderán ser obxecto de valoración como mérito, salvo en canto ao exceso que se acredite respecto ás condicións mínimas.2. Os criterios de valoración que se utilizarán serán os seguintes: a) Grado de interese xeral ou sectorial da actividade ou a inversión. b) Grado de coordinación cos programas municipais en cada sector da actividade. c) Grado de representatividade no municipio da asociación beneficiaria, entendida como número de membros da asociación. d) Grado de coordinación con outras solicitudes de subvención. e) O número estimado de beneficiarios, tanto directos coma indirectos. f) A capacidade económica do solicitante e as axudas que reciban doutras subvencións, axudas, ingresos ou recursos para a mesma finalidade. g) O carácter permanente ou periódico da actividade subvencionable. h) A utilización da lingua galega. Nas convocatorias establecerase a orde de preferencia, así como a ponderación entre os criterios anteriores, en función do interese público perseguido, a natureza da actividade ou a situación obxecto de fomento por parte da administración.3. Os criterios de valoración figurarán ordenados na respectiva convocatoria de maior a menor valor; xunto coa súa respectiva ponderación, de xeito que quede garantido o cumprimento dos principios de transparencia, obxectividade, igualdade e non discriminación entre os solicitantes. Naquelas convocatorias nas que pola modalidade de subvención non sexa posible ponderar os criterios elixidos, se considerará que todos eles teñen o mesmo peso relativo dentro da puntuación total.4. No caso de que o crédito consignado na convocatoria fora suficiente, atendendo ao número das solicitudes, quedará exceptuado o requisito de fixar unha orde de prelación entre as solicitudes presentadas que reúnan os requisitos esixidos.1. O órgano colexiado emitirá informe de valoración, atendendo aos criterios do artigo anterior.2. O órgano instructor, á vista do expediente e do informe do órgano colexiado do apartado anterior, formulará proposta de resolución que se elevará ao órgano competente para que resolva o procedemento.3. No caso de que se deban de ter en conta outros feitos, alegacións ou probas que os aducidos polos interesados, poráselles de manifesto o expediente aos efectos de que no prazo de dez días hábiles presenten as alegacións que estimen convenientes.4. No expediente que se poña de manifesto aos interesados recolleranse os resultados da fase de preavaliación do artigo 14 desta Ordenanza, debendo de constar necesariamente no expediente posto de manifesto os solicitantes excluídos nesa fase e a causa de exclusión.5. Examinadas as alegacións aducidas polos interesados, formularase polo instructor proposta de resolución, que expresará o solicitante ou relación de solicitantes para os que se propón a concesión da subvención e a súa contía, especificando a súa avaliación e os criterios de valoración seguidos para efectuala.6. Formará parte do expediente o informe do órgano instructor no que conste que da información que obra no seu poder se desprende que os beneficiaros cumpren todos os requisitos necesarios para acceder ás subvencións.7. A proposta de resolución non crea dereito algún a favor do beneficiario fronte á Administración.1. A resolución se motivará de conformidade co que dispoñan as bases reguladoras da subvención, debendo quedar acreditados no procedemento, os fundamentos da resolución que se adopte.2. A resolución, ademais de conter a concesión da subvención ao solicitante ou relación de solicitantes, incluirá, no seu caso, de xeito expreso, a desestimación do resto das solicitudes.3. O prazo máximo para resolver e notificar a resolución non poderá exceder dos seis meses.4. O vencemento do prazo máximo sen ter sido notificada a resolución lexitima aos interesados a entender desestimada por silencio administrativo a súa solicitude.1. Cando a subvención teña por obxecto o financiamento de actividades a desenvolver polo solicitante e o importe da subvención de acordo coa proposta de resolución provisional sexa inferior ao que figura na solicitude presentada, poderase instar ao beneficiario a que reformule a mesma para axustar os compromisos e condicións á subvención outorgable.2. En calquera caso, a reformulación de solicitudes deberá respectar o obxecto, condicións e finalidade da subvención, así como os criterios de valoración establecidos respecto das solicitudes ou peticións. Poderán concederse directamente as subvencións seguintes: a) As que considere necesarias e adecuadas o Alcalde no exercicio da atribución conferida no artigo 21.1 m) da Lei 7/1985, de adopción de forma persoal e baixo a súa responsabilidade, no caso de catástrofe ou de infortunios públicos ou grave risco dos mesmos, as medidas necesarias e adecuadas dando conta inmediata ao Pleno. b) As achegas para a cooperación ao desenvolvemento que se realicen para a súa xestión integrada polo Fondo Galego de Cooperación e Solidariedade. c) As que teñan por obxecto contribuír a peticións públicas para fins de interese social promovidos por organizacións de recoñecido prestixio no ámbito da acción social, sempre que non excedan o importe de 300 euros por petición e de 2.000 euros anuais para a totalidade das peticións. d) Aquelas outras que teñan por obxecto socorrer estados de necesidade imprevistos de veciños do municipio, que non poidan ser atendidos por outros medios, no importe estrictamente necesario para cumprir ese fin. Das subvencións concedidas ao amparo deste precepto darase conta ao Pleno cada trimestre. A estas subvencións seralles de aplicación o réxime establecido nesta Ordenanza, coa exclusión das que sexan incompatibles coa súa natureza.1. Poderán ter a condición de beneficiarios cantos se atopen na situación que motiva a concesión.2. En atención á especial natureza destas axudas exímese aos seus beneficiarios de acreditar o cumprimento dos requisitos relacionados no artigo 13.2 da Lei 38/2003, do 17 de novembro, Xeral de Subvencións.1. As subvencións concedidas mediante o procedemento de concorrencia competitiva serán obxecto de publicación no Boletín Oficial da Provincia, con expresión da convocatoria, o programa e o crédito orzamentario ao que se imputen, beneficiarios, cantidade concedida e finalidade ou finalidades da subvención. Así mesmo, será obxecto de publicidade no taboleiro de Anuncios do Concello de Culleredo e na páxina web oficial municipal.2. Respecto ás subvencións concedidas mediante o procedemento de concesión directa, publicarase no Boletín Oficial da Provincia un extracto da resolución pola que se ordena a publicación, indicando os lugares onde se atopa exposto o seu contido íntegro. Así mesmo, serán obxecto de publicidade na páxina web oficial municipal, expresando no anuncio a convocatoria, o programa e o crédito orzamentario ao que se imputen, beneficiarios, cantidade concedida e finalidade ou finalidades da subvención.3. A publicidade das subvencións concedidas deberá realizarse durante o mes seguinte a cada trimestre natural, incluíndo todas as concedidas durante ese período.4. Non será necesaria a publicidade prevista no presente artigo nos seguintes supostos: a. Cando a subvención pública teña unha asignación nominativa no Orzamento Xeral do Concello. b. Cando a publicación dos datos do beneficiario en razón do obxecto da subvención poda ser contraria ao respecto e salvagarda do honor, a intimidade persoal e familiar das persoas físicas, especialmente no suposto sinalado no artigo 19 d. da presente Ordenanza. c. Cando o seu outorgamento e contía, a favor dun beneficiario concreto, resulten impostos por unha norma con rango de lei.1. O beneficiario deberá de dar axeitada publicidade ao carácter público do financiamento do programa, actividade, inversión ou actuación obxecto de subvención. As medidas de difusión, que se poderán concretar na correspondente convocatoria poderán consistir na inclusión da imaxe institucional ou no escudo ou bandeira do Concello de Culleredo, así como en lendas relativas ao financiamento municipal en carteis, placas conmemorativas, materiais impresos, medios electrónicos ou audiovisuais, ou ben en mencións realizadas en medios de comunicación ou outras que resulten axeitadas ao obxecto subvencionado e de eficacia equivalente ás mencionadas.2. Cando o programa, actividade, inversión ou actuación gozara doutras fontes de financiamento e o beneficiario viñera obrigado a dar publicidade desta circunstancia, os medios de difusión da subvención municipal así como a súa relevancia deberán de ser análogos aos empregados respecto doutras fontes de financiamento.3. Non será aplicable o apartado primeiro deste precepto ás subvencións que teñan por obxecto socorrer estados de necesidade imprevistos de veciños do municipio. É condición necesaria para que poda procederse ao recoñecemento da obrigación a favor do beneficiario e a o seu pagamento, a presentación da xustificación, no xeito e cos requisitos previstos no Título seguinte desta Ordenanza, e a súa posterior comprobación. Poderá exceptuarse esta obriga nos supostos de pagamentos a conta, pagamentos anticipados ou nos mixtos de pagamentos a conta e anticipados.1. Poderase realizar o pagamento mediante o sistema de aboamentos a conta sempre que se prevexa que a duración da actuación subvencionada sexa superior a 6 meses. En tal caso, os pagamentos a conta responderán ao ritmo previsto de execución das actuacións subvencionadas, aboándose por contía equivalente á xustificación presentada.2. Os xustificantes dos pagamentos parciais a conta deberán presentarse e comprobarse nos prazos establecidos no programa de execución da actividade, elaborado polo beneficiario e aprobado pola Administración, ou, no seu defecto, mensualmente.3. No prazo dun mes, que se contará desde o día seguinte ao da terminación da actividade subvencionada, practicarase a liquidación final. Poderase realizar o pagamento anticipado da subvención, como financiamento necesario para poder levar a cabo as actuacións inherentes á subvención, nos supostos de subvencións destinadas a proxectos ou programas de acción social e cooperación internacional que se concedan a entidades sen ánimo de lucro ou a federacións, confederacións ou agrupacións das mesmas. Tamén se poderá aplicar esa forma de pagamento cando o beneficiario o solicite, sempre que non dispuxese dos recursos suficientes para financiar a actuación en tanto non se produza o pagamento da subvención.1. O pagamento da subvención poderase realizar mediante un sistema mixto de pagamento anticipado e aboamento a conta. A tal efecto, o primeiro pagamento frase anticipadamente, sen a previa achega da xustificación e os restantes sucesivamente, unha vez presentada a xustificación do pagamento anterior e polo importe desta.2. Os pagamentos anteriores ao primeiro realizaranse coa periodicidade prevista no programa de execución da actividade, elaborado polo beneficiario e aprobado pola Administración, ou, no seu defecto, mensualmente.3. Poderase autorizar o sistema mixto pola administración sempre que se prevexa que a duración da actuación subvencionada sexa superior a 6 meses e así o solicite o beneficiario xustificando as necesidades financeiras para facer fronte á mesma.1. Con carácter xeral, nos supostos en que se adopten as formas de pagamento a conta, anticipado ou o sistema mixto será preceptivo a constitución de garantía na Tesouraría Municipal, en metálico ou mediante aval prestado por entidades de crédito ou sociedades de garantía recíproca ou mediante seguros de caución.2. Están exceptuados da obriga de constitución de garantía: a) As administracións públicas, os seus organismos públicos, as sociedades mercantís de capital integramente público e as fundacións do sector público estatal, así como as análogas entidades das Comunidades Autónomas e das Entidades Locais. b) Os beneficiarios de subvencións concedidas por importe inferior a 3.000 euros. c) As entidades que por Lei estean exentas da presentación de caucións, fianzas ou depósitos ante as Administracións Públicas ou os seus organismos e entidades vinculadas ou dependentes. d) As asociacións inscritas no Rexistro Municipal de Asociacións, as federacións, confederacións ou agrupacións das mesmas, así como outras entidades non lucrativas, federacións, confederacións ou agrupacións das mesmas que desenvolvan proxectos ou programas de acción social e cooperación internacional. e) As entidades de acreditada solvencia económica e financeira.1. Os beneficiarios das subvencións nas que se adoptase o pagamento a conta deberán de cubrir o importe da cantidade anticipada, incrementada nun 1%. A garantía poderá prestarse fraccionadamente, antes de cada pagamento e polo importe do mesmo co incremento indicado.2. Os beneficiarios das subvencións para as que se autorizase o pagamento anticipado deberán de formalizar unha garantía por un importe igual ás cantidades que se anticipen incrementadas nun 5%. 3. Os beneficiarios das subvencións para as que se autorizasen o sistema de pagamento mixto deberán de prestar garantía por un importe igual ao do primeiro pagamento. A garantía constituída cancelarase de oficio por resolución do órgano concedente, unha vez comprobada a xustificación do pagamento a conta ou do anticipo.1. Cando se subvencionen actividades por realizar, a convocatoria terá que publicarse coa antelación suficiente para que o beneficiario poida dispoñer do tempo necesario para o desenvolvemento eficiente da actividade e a subseguinte xustificación, podéndose iniciar a tramitación do expediente, de ser necesario, no exercicio anterior, conforme ao establecido no artigo 56 do Regulamento da Lei xeral de subvencións do Estado. Nestes casos, as resolucións especificarán os prazos nos que terá que desenvolverse, tendo en conta o fixado na respectiva convocatoria, os límites derivados da temporalidade dos créditos orzamentarios e a proposta do solicitante.2. O prazo para presentar a xustificación da subvención outorgada non poderá ser superior ao de dous meses, a contar desde o día seguinte ao de finalización do prazo fixado para a realización da actividade ou aplicación dos fondos, nos supostos aos que se refire o apartado anterior, ou ao de concesión da subvención, nos casos en que se subvencionen actividades xa realizadas, sen prexuízo todo isto da prórroga que puidera concederse por solicitude dos interesados.3. Non será necesario, agás que así o esixa expresamente cada convocatoria, como requisito para o cobramento, acreditar o pagamento aos acredores por razón do gasto realizado, sen prexuízo das actividades de comprobación por parte do Concello e dos órganos de control financeiro. A xustificación da subvención por parte do beneficiario realizarase mediante a presentación do documento denominado conta xustificativa do gasto realizado, excepto nos supostos en que concorran as condicións precisadas para autorizar a xustificación mediante módulos ou mediante a achega dos estados contables.1. Para as subvencións de contía inferior aos 6.000 euros, terá validez xurídica para a xustificación da subvención, unha conta xustificativa, na que se incluirá a seguinte documentación: a) Unha memoria da actuación xustificativa do cumprimento das condicións impostas, coa relación das actividades realizadas e dos resultados obtidos. b) Unha relación dos gastos e investimentos da actividade, con identificación do acredor e do documento, o seu importe, data de emisión e, no seu caso, data de pagamento. c) Cando así o esixa expresamente a convocatoria da subvención, as facturas ou documentos de valor probatorio equivalente no tráfico xurídico mercantil ou con eficacia administrativa incorporadas na relación á que se fai referencia no parágrafo anterior e, no seu caso, a documentación acreditativa do pagamento. d) Unha relación, no seu caso, dos outros ingresos ou subvencións que financiara a actividade subvencionada, coa indicación do seu importe e procedencia. e) No seu caso, os tres orzamentos de diferentos provedores aos que se refire o artigo 7.5 desta ordenanza. f) No seu caso, carta de pagamento de reintegro, no suposto de remanente non aplicado, así como do xuro derivado dos mesmos. Nestas subvencións, poderá comprobarse de xeito aleatorio unha mostra dos xustificantes que permitan ter evidencia razoable da axeitada aplicación da mesma, para o que se solicitará a achega de facturas e demais documentos de valor probatorio equivalente, se non se esixira con anterioridade na convocatoria. Se se detectasen irregularidades significativas na mostra examinada, a comprobación será exhaustiva.2. Respecto das subvencións de contía superior aos 6.000 euros, a conta xustificativa do gasto conterá unha memoria da actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos e unha memoria económica, xustificativa do custo das actividades realizadas, que conterá: a) Unha relación clasificada dos gastos e investimentos da actividade, coa identificación do acredor e do documento, o seu importe, data de emisión e, no seu caso, data de pagamento. No caso de que a subvención se outorgue con arranxo a un orzamento, indicaranse as subvencións acaecidas. b) As facturas ou documentos de valor probatorio equivalente no tráfico xurídico mercantil ou con eficacia administrativa incorporadas na relación á que se fai referencia no parágrafo anterior e, no seu caso, a documentación acreditativa do pagamento. c) Certificado do taxador independente, debidamente acreditado e inscrito no correspondente rexistro oficial, no caso de que subvencione a adquisición de bens inmobles. d) Indicación dos criterios de reparto dos custos indirectos aos que se refire o artigo 7.3. d desta ordenanza, que se incorporarán á relación da alínea a) deste parágrafo. e) Unha relación detallada, no seu caso, doutros ingresos ou subvencións que financiaran a actividade subvencionada con indicación do seu importe e a súa procedencia. f) Os tres orzamentos de diferentes provedores, de acordo co establecido no artigo 7.5 desta ordenanza. g) No seu caso, a carta de pagamento do reintegro no suposto de remanentes non aplicados, así como dos intereses derivados dos mesmos”. 1. A xustificación mediante módulos aplicarase a aquelas subvencións que teñan por obxecto financiar actividades nas que esta actividade sexa susceptible de medición en unidades e exista unha referencia do valor de mercado da actividade subvencionable ou, no seu caso, dos recursos a empregar.2. A concreción dos módulos e o seu importe unitario especificarase en cada convocatoria, sobre a base dun informe técnico no que se contemplarán as variables técnicas, económicas e financeiras que se tiveron en conta para a determinación do módulo, sobre a base dos valores medios de mercado estimados para a realización da actividade obxecto da subvención.1. A xustificación mediante estados contables será aplicable nos supostos en que a subvención teña por obxecto a cobertura do déficit de explotación ou orzamentarios dunha entidade, así como no caso de que o proxecto se financiara con fondos propios do beneficiario e con fondos de distintas procedencias, sen que a subvención outorgada ao amparo desta Ordenanza fose superior ao 40 %. 2. Particularmente, as achegas de fondos para a cooperación ao desenvolvemento ás que se refire o artigo 19 b. desta Ordenanza xustificaranse de xeito inmediato co xustificante de pagamento e, unha vez aprobadas as contas da entidade correspondente cunha copia dos estados contables nos que conste a aplicación das axudas aos seus fins, sen prexuízo do que ao respecto se establecese no convenio de outorgamento da subvención.1. Os gastos xustificaranse con facturas e demais documentos de valor probatorio equivalente no tráfico xurídico mercantil ou con eficacia administrativa, en todo caso orixinais.2. Os xustificantes orixinais presentados marcaranse cun selo, indicando no mesmo a subvención para a que se presentou a xustificación e se o importe do xustificante se importa total ou parcialmente á subvención, neste caso, indicarase a contía exacta que queda afectada pola subvención. A comprobación documental adecuarase á forma de xustificación establecida para cada tipo de subvención e nela revisarase a documentación que no seu caso sexa obrigatoria. Nos casos en que o pagamento da subvención se realice previa achega da conta xustificativa, a comprobación formal para a liquidación da subvención comprenderá, polo menos, os seguintes documentos: a) Unha memoria da actuación xustificativa do cumprimento das condicións impostas, coa relación das actividades realizadas e dos resultados obtidos. b) Unha relación dos gastos e inversións da actividade, con identificación do acredor e do documento, o seu importe, data de emisión e, no seu caso, data de pagamento. c) Unha relación, no seu caso, dos outros ingresos ou subvencións que financiasen a actividade subvencionada, con indicación do seu importe e procedencia. No caso anterior, a comprobación das facturas ou outros documentos de valor probatorio análogo que, no seu caso, formen parte da conta xustificativa, deberán de ser obxecto de comprobación dentro dos catro anos seguintes, sobre a base dunha mostra representativa, sen prexuízo do disposto no artigo 33.2 desta Ordenanza.1. O control financeiro das subvencións concedidas polo Concello de Culleredo corresponde á Intervención Municipal.2. Será de aplicación ao control financeiro das subvencións concedidas por esta Corporación o establecido no Título III da Lei 38/2003, Xeral de Subvencións sobre o obxecto do control financeiro, a obriga de colaboración dos beneficiarios, as entidades colaboradoras e os terceiros relacionados co obxecto da subvención ou xustificación, así como as facultades e deberes do persoal controlador.1. Para os efectos de planificación da actuación de control financeiro, a Intervención poderá someter á aprobación da Alcaldía un Plan de Auditoría, nas que se relacionarán todas as que se practicaron durante un año, do que se dará conta ao Pleno da Corporación.2. As actuacións de control financeiro documentaranse en dilixencias e en informes. As dilixencias empregaranse para deixar constancia dos feito ou manifestacións producidos durante o desenvolvemento das mesmas, e que sexan relevantes para os fins do control. Pola súa parte, os informes emitiranse ao finalizar as actuacións e comprenderán os feitos postos de manifesto e as conclusións que deles se deriven, así como a proposta de medidas para mellorar a xestión ou, no seu caso, de incoación de procedementos de reintegro e sancionadores.3. A incoación das actuacións de control financeiro sobre os beneficiarios das subvencións notificaranse a estes, indicando a natureza e o alcance das actuacións que se van a desenvolver, a documentación que debe poñerse a disposición da Intervención e demais elementos que se consideren necesarios. Tamén deberán de ser informados dos seus dereitos e obrigas no curso do procedemento de control.4. Darase traslado ao Alcalde e ao beneficiario da subvención dos informes de control financeiro.1. Unicamente poderán convocarse premios pola Corporación cando teñan por obxecto o recoñecemento, a recompensa ou o estímulo dalgunha das accións seguintes: a. Promoción da educación e a cultura. b. Promoción de actitudes de defensa da igualdade entre as persoas, da súa dignidade e dos dereitos humanos. c. A difusión a través dos medios de comunicación social dos aspectos de interese cultural ou turístico do municipio.2. Na convocatoria correspondente expresarase o premio convocado, o seu importe e os criterios para o seu outorgamento, que virán determinados pola calidade, idoneidade e adecuación da actividade premiada ao fin específico pretendido.3. Sempre que a natureza do premio convocado o permita garantirase o anonimato do concursante ata a adxudicación.4. Non se esixirá acreditar o cumprimento dos requisitos establecidos no artigo 13 da Lei Xeral de Subvencións.5. Aos premios, ademais da publicidade propia da súa condición de subvención, se lles terá que dar a maior difusión posible entre os que puideran estar interesados.6. A adxudicación corresponderá a un xurado integrado por aquelas persoas que se designen na convocatoria en atención á súa preparación ou idoneidade, formen ou non parte do persoal da Corporación.7. Non se requirirá outra xustificación que a acreditación por calquera medio admisible en dereito desta situación previamente ao outorgamento do premio, sen prexuízo dos controis que puidesen establecerse para verificar a súa existencia. O contrato de patrocinio –definido como aquel polo que o patrocinado, a cambio dunha axuda económica para a realización da súa actividade deportiva, benéfica, cultural, científica ou de outra índole, comprométese a colaborar na publicidade do patrocinador- rexerase polo disposto na Lei 34/1998, do 11 de novembro. É elemento fundamental na figura do contrato de patrocinio a equivalencia das prestacións á que se obrigan os contratantes. As subvencións aos grupos políticos da Corporación para o exercicio das súas funcións, rexeranse polas súas disposicións específicas.1. Créase o Rexistro Público de Subvencións Municipais, dependente da Secretaría Xeral, que servirá aos seguintes fins: a) A ordenación e coñecemento da actividade subvencional do Concello. b) A coordinación cos rexistros establecidos por outras administracións públicas. c) A elaboración de estudos e análises da actividade subvencional, do Concello de Culleredo. d) A colaboración cos órganos de fiscalización externa das contas e da xestión económica das entidades locais.2. No rexistro deberanse de consignar as subvencións concedidas, con expresión da convocatoria, o programa, no seu caso, e o crédito orzamentario ao que se imputan, do beneficiario, da cantidade concedida e da finalidade da subvención.3. Este rexistro é complementario das obrigas de publicidade ás que están sometidos o Concello e as entidades beneficiarias e xestionarase tendo en conta a necesidade e preservación do dereito á honra, á intimidade persoal e familiar e á propia imaxe.4. Corresponde ao Rexistro Público dar cumprimento ás obrigas de publicidade das subvencións, establecidas no artigo 22 desta Ordenanza. Queda derrogada a Ordenanza Xeral de Subvencións do Concello de Culleredo, aprobada por Acordo do Pleno do Concello, de data 25 de maio de 2004, e publicada no Boletín Oficial da Provincia de data 13 de agosto de 2004. A presente ordenanza entrará en vigor, de acordo co disposto no artigo 70.2 da Lei 7/1985, de 2 de abril, Reguladora das Bases de Réxime Local, unha vez publicada integramente no Boletín Oficial da Provincia e transcorrera o prazo de quince días hábiles que se contarán desde a recepción do acordo de aprobación definitiva na Administración Xeral do Estado e na Xunta de Galicia.” Contra este acordo que agota a vía administrativa, poderase interpoñer recurso contencioso-administrativo ante a Sala do Contencioso-administrativo do Tribunal Superior de Xustiza de Galicia, no prazo de dous meses a contar desde a súa publicación no Boletín Oficial da Provincia. Culleredo, 6 de outubro de 2009. O alcalde, Asdo: Julio Sacristán de Diego.